Fulbright Center

Fulbright Center (Suomen ja Yhdysvaltain opetusalan vaihtotoimikunta) on Suomen ja Pohjois-Amerikan väliseen akateemiseen vaihtoon erikoistunut organisaatio. Fulbright Centerin keskeisenä tavoitteena on tukea suomalaisamerikkalaista koulutus- ja tutkimusyhteistyötä ja suomalaisen korkeakoulutuksen kansainvälistymistä. Fulbright Center jakaa apurahoja suomalaisille ja amerikkalaisille ja toimii Suomessa Yhdysvaltain ja Kanadan korkeakoulutuksen asiantuntijana.

Fulbright Centerin toimitilat ovat Helsingin Hakaniemessä Suomen Akatemian, Kansainvälisen liikkuvuuden ja yhteistyön keskus CIMOn ja opetushallituksen kanssa.

Fulbright Centerin nimi tulee senaattori J. William Fulbrightilta, jonka esityksen pohjalta maailmanlaajuinen stipendiohjelma on perustettu.

Rahoitus 
Fulbright Center on yksityinen, voittoa tavoittelematon organisaatio. Sen toimintaa rahoittavat Suomen opetus- ja kulttuuriministeriö, Yhdysvaltain ja Kanadan valtiot, Suomen ja Yhdysvaltain hallitusten perustama tukisäätiö (Suomen ja Yhdysvaltain Stipenditoiminnan Tukisäätiö linkki) sekä yksityiset säätiöt ja suomalaiset korkeakoulut. Erityisesti yksityisen säätiöiden ja korkeakoulujen kanssa rahoitettujen yhteistyöstipendien määrä on viime vuosina kasvanut – yhteistyöstipendit mukaan lukien Fulbright Center myöntää vuositasolla yli 800 000 euroa stipendeinä Suomen ja Yhdysvaltain väliseen vaihtoon (2011).

Stipendiohjelmat 
Stipendiohjelmista laajin on ASLA-Fulbright.

Stipendiaatit 
Yli kuudenkymmenen toimintavuotensa aikana Fulbright Center on välittänyt Yhdysvaltoihin yli kolme ja puoli tuhatta suomalaista stipendiaattia lähes kaikilta elämänaloilta. Joukossa on monia nykypäivän yhteiskuntaelämän, kulttuurin ja elinkeinoelämän merkittäviä vaikuttajia. Suomeen on ohjelman kautta saapunut yli 1500 amerikkalaista stipendiaattia.

ASLA-Fulbright-stipendiaatteina ovat olleet muun muassa Lauri Astala, Maria Kaisa Aula, Kaj Franck, Bengt Holmström, Max Jakobson, Jorma K. Miettinen, Pirjo Mäkelä, Yrjö Neuvo, Aino Sallinen, Arto Salomaa, Kimmo Sasi, Leif Segerstam, Maija Tanninen-Mattila, Tapani Vaahtoranta, Keijo Virtanen, Risto Volanen ja Raimo Väyrynen.

Johtokunta  
Fulbright Centerin kahdeksanhenkisen johtokunnan nimittävät Suomen opetus- ja kulttuuriministeriö (4 suomalaista jäsentä) ja Yhdysvaltain Suomen-suurlähetystö (4 yhdysvaltalaista jäsentä). Yhdysvaltain Suomen-suurlähettiläs on johtokunnan kunniapuheenjohtaja.

Historiaa 
1949 ASLA-laki hyväksyttiin Yhdysvaltain kongressissa. ASLA: Amerikan Suomen lainan apurahat
1950 Ensimmäiset suomalaiset stipendiaatit lähtivät Yhdysvaltoihin ASLA-stipendeillä. Ohjelmaa hallinnoi Yhdysvalloissa the Finnish Committee on Study and Training.
1952 Suomen ja Yhdysvaltain välinen Fulbright-sopimus allekirjoitettiin 2. heinäkuuta, allekirjoittajina John M. Cabot ja Sakari Tuomioja. Sopimuksella perustettiin United States Educational Foundation.
1953 Perustetaan alumniyhdistys: The ASLA-Fulbright Alumni Association. Ensimmäiset amerikkalaiset Fulbright-stipendiaatit saapuivat Suomeen.
1975–1976 Suomen ja Yhdysvaltain Stipenditoiminnan Tukisäätiö perustettiin. Suomen valtio alkoi rahoittaa toimintaa.
1987 Neuvonta Yhdysvaltain korkeakoulutuksesta alkoi. 
1991 Kanadan korkeakoulutusta koskeva käsikirjasto perustettiin.
1997 Suomen ja Yhdysvaltain opetusalan vaihtotoimikunnan kutsumanimeksi otettiin The Fulbright Center. Kieli- ja tasotestien järjestäminen alkoi. 
2009 Yhteistyön tiivistäminen keskeisten toimijoiden kanssa: muutto Hakaniemenranta 6:een samaan rakennukseen Suomen Akatemian, Kansainvälisen liikkuvuuden ja yhteistyön keskus CIMOn ja opetushallituksen kanssa.

Katso myös 
Luettelo suomalaisista ASLA-Fulbright-stipendiaateista‎‎

Lähteet 
Fulbright Center

Kansainvälinen koulutus